**Informatīvais ziņojums**

**”Par Ministru kabineta 2012.gada 18.septembra sēdes protokola Nr.52 3.§ „Informatīvais ziņojums "Par Valsts ieņēmumu dienesta un Valsts darba inspekcijas paveikto ēnu ekonomikas un nelegālās nodarbinātības apkarošanā un priekšlikumi darbības efektivizēšanai"” 4.punktā dotā uzdevuma izpildi”**

Ministru kabineta 2012.gada 18.septembra sēdes protokola Nr.52 3.§ „Informatīvais ziņojums "Par Valsts ieņēmumu dienesta un Valsts darba inspekcijas paveikto ēnu ekonomikas un nelegālās nodarbinātības apkarošanā un priekšlikumi darbības efektivizēšanai"” 4.punktā dots uzdevums: „Ekonomikas ministrijai sadarbībā ar Finanšu ministriju līdz 2013.gada 1.martam sagatavot priekšlikumus normatīvo aktu grozījumiem par uzņēmuma pamatdarbības veida (nozares) pēc Eiropas Savienības ekonomisko aktivitāšu klasifikācijas (NACE) lietošanu un noteiktā kārtībā iesniegt tos Ministru kabinetā”. NACE ir Saimniecisko darbību statistiskās klasifikācija Eiropas Kopienā.

Uzdevuma izpildei ir sagatavots informatīvais ziņojums, kurā izvērtēta NACE pielietošanas prakse uzņēmuma saimnieciskā darbības veida (nozares) noteikšanai un atbilstošais normatīvais regulējums.

Informatīvais ziņojums sastāv no situācijas izvērtējuma, kurā raksturoti NACE kodu pielietošanas un piešķiršanas pamatprincipi, kā arī uzņēmumu pamatdarbības veida noteikšanas administratīvie avoti. Ziņojumā ir atspoguļotas konstatētās NACE lietotāju problēmas un to risinājuma izvērtējums, un sniegti priekšlikumi turpmākai rīcībai.

**NACE kodu piešķiršanas un pielietošanas pamatprincipi statistikas nolūkiem**

Statistikas mērķiem NACE kodu izmantošanu nosaka Eiropas Parlamenta un Padomes 2006. gada 20. decembra Regula (EK) Nr.1893/2006. Savukārt Eiropas Kopienu Statistikas biroja *Eurostat* izstrādātās NACE 2.red*.* pamatnostādnes (turpmāk – Pamatnostādnes) izklāsta detalizētas pielietošanas metodoloģiskās vadlīnijas.

Izpildot šīs prasības, Centrālā statistikas pārvalde (turpmāk – CSP) statistiskiem mērķiem uztur informāciju par ekonomiski aktīviem uzņēmumiem, kas veic saimniecisko darbību.

Par ekonomiski aktīvu uzņēmumu tiek uzskatītas juridiskas un fiziskas personas, kas visu pārskata periodu vai tikai daļā no tā ražoja produkciju, sniedza pakalpojumus vai nodarbināja cilvēkus. Uzņēmuma saimnieciskās darbības veids tiek noteikts NACE klašu līmenī – 4 zīmēs. No kopējā uzņēmumu skaita, kuriem pārskata gadā ir piešķirts vai precizēts darbības veids, aptuveni 55% gadījumos tas tiek noteikts atbilstoši Valsts ieņēmumu dienesta (turpmāk – VID) sniegtajai informācijai (no tiem ~36% pašnodarbinātas personas, kur VID ir vienīgais informācijas avots), 35% tiek precizēti izmantojot CSP pārskatos sniegto informāciju, 2% tiek precizēti, izmantojot Uzņēmumu reģistra informācijas atkalizmantotāja SIA „Lursoft IT” datu bāzēs pieejamo gada pārskatu informāciju, 5% tiek mainīti balstoties uz uzņēmumu sniegto informāciju un izmantojot citu ārējo datu avotu informāciju, piemēram, analizējot licencēto uzņēmumu sarakstus, uzņēmumu mājas lapā pieejamo informāciju, publikācijas presē un citu publiski pieejamu informāciju.

CSP statistikas vajadzībām, lai varētu nodrošināt pareizu uzņēmumu klasifikāciju pa darbības veidiem, vadās pēc sekojošiem pamatprincipiem.

Uzņēmums var veikt vienu vai vairākas saimnieciskās darbības, kas aprakstītas vienā vai vairākās NACE klasēs, bet, lai raksturotu kādu saimniecisko darbību, klasificētu to atbilstoši NACE un vāktu par to datus, ir nepieciešams noteikt statistisko vienību. CSP, nosakot statistisko vienību, un tādējādi arī klasifikācijas objektu, vadās pēc Padomes regulā par statistikas vienībām aprakstītajām vienībām (Padomes 1993. gada 15. marta Regula (EEK) Nr. 696/93 par statistikas vienībām ražošanas sistēmas novērošanai un analīzei Kopienā): uzņēmumu grupa, uzņēmums, darbības veida vienība, vietējā vienība, vietējā darbības veida vienība un institucionāla vienība.

Nosakot NACE, CSP netiek ņemtas vērā statistikas vienību īpašuma, juridiskās formas vai citi darbības aspekti, jo šādi kritēriji neattiecas uz darbības raksturīgajām pazīmēm. Statistiskās vienības, kas veic vienādu saimniecisko darbību, tiek klasificētas vienā un tajā pašā NACE klasē neatkarīgi no tā, vai tās ietilpst inkorporētā uzņēmumā, pieder atsevišķiem īpašniekiem vai valdībai, vai to galvenais uzņēmums ir ārvalstu uzņēmums un vai vienība sastāv no vienas vai vairākām vietējām darbības veida vienībām. NACE neparedz iedalījumu starp oficiālu un neoficiālu vai likumīgu un nelikumīgu ražošanu.

Statistikā, atšķirībā no administratīvo funkciju nodrošināšanas, dažādas vienības apmierina atšķirīgas vajadzības pēc datiem, un katra vienība ir definēta tā, lai to varētu atpazīt un identificēt, nesajaucot ar kādu citu. Praksē, nosakot NACE, izšķir pamatdarbību, sekundārās darbības un palīgdarbības:

* pamatdarbība ir darbība, kas dod vislielāko ieguldījumu vienības pievienotajā vērtībā un tā ir pamats vienības klasificēšanai atbilstoši saimnieciskajām darbībām;
* sekundārā darbība ir jebkura cita vienības darbība, kuras rezultātā tiek ražotas preces vai pakalpojumi trešajām personām. Sekundārās darbības pievienotajai vērtībai jābūt mazākai nekā galvenās darbības pievienotajai vērtībai;
* palīgdarbības tiek veiktas vienīgi, lai atbalstītu vienības pamatdarbību vai sekundārās saimnieciskās darbības, nodrošinot preces vai pakalpojumus tikai attiecīgās vienības lietošanai (piemēram, grāmatvedības uzskaite, pārvadājumi, glabāšana) un tās uzņēmuma darbības veida noteikšanu neietekmē.

Lai noteiktu vienības pamatdarbību, CSP apkopo informāciju par uzņēmuma saimniecisko darbību, izmantojot dažādus datu avotus. Tā kā bieži vien nav iespējams iegūt informāciju par pievienoto vērtību, kas saistīta ar dažādajām veiktajām darbībām, pamatdarbības noteikšanai CSP izmanto aizstājošos kritērijus:

* katrā darbības veidā ietilpstošais apgrozījums;
* vienības ražotā bruto produkcija, kas attiecināma uz katra darbības veida rezultātā iegūtajām precēm vai pakalpojumiem;
* darbinieku skaits katrā darbības veidā;
* darba samaksa katrā darbības veidā;
* darbinieku nostrādātais laiks katrā darbības veidā.

Šie aizstājošie kritēriji uzskatāmi par pietuvinātiem nezināmās pievienotās vērtības datiem, lai iegūtu vistuvāko iespējamo rezultātu salīdzinājumā ar rezultātiem, kādi tiktu iegūti, pamatojoties uz datiem par pievienoto vērtību. Visbiežāk CSP praksē ir gadījumi, kad kāda uzņēmuma darbība ietilpst vairāk nekā vienā NACE klasē. Šādas situācijas ir, ja darbības ir vertikāli integrētas (piemēram, koku ciršana apvienota ar koku zāģēšanu kokzāģētavā) vai horizontāli integrētas (piemēram, miltu konditorejas izstrādājumu ražošana apvienota ar šokolādes konfekšu ražošanu), vai ja tiek veidoti kādi darbību apvienojumi vienības ietvaros. Šādās situācijās vienība tiek klasificēta saskaņā ar speciāliem noteikumiem, kas atrunāti Pamatnostādnēs (Vertikāli un horizontāli integrētu darbību klasificēšana, Noteikumi par īpašām darbībām, ārpakalpojumu klasificēšanas noteikumus īpašās jomās, Noteikumi un definīcijas, kas attiecas uz konkrētām sadaļām).

Ja uzņēmums veic darbības, kas ietilpst tikai divās dažādās NACE klasēs, praktiski vienmēr būs viena darbība, kas veido vairāk nekā 50% no pievienotās vērtības. Darbība, kas veido vairāk kā 50% no vienības kopējās pievienotās vērtības (vai aizstājošā kritērija), ir pamatdarbība.

Gadījumā, kad vienība veic vairāk kā divas darbības, kuras ietilpst vairāk kā divās NACE klasēs, no kurām neviena neveido vairāk kā 50% no kopējās pievienotās vērtības, CSP uzņēmuma klasificēšanai izmanto metodi “no augšas uz leju”, ievērojot hierarhijas principu, ka vienības klasifikācijai zemākajā klasifikācijas līmenī jābūt saskaņotai ar šīs vienības klasifikāciju augstākos klasifikācijas līmeņos. Lai to izpildītu, klasifikāciju sāk, identificējot atbilstošo pozīciju augstākajā līmenī (sadaļa – NACE kodu burtu līmenis) un turpina virzienā uz leju cauri visiem klasifikācijas līmeņiem (nodaļa – NACE kodu 2 zīmju līmenis, grupa – NACE kodu 3 zīmju līmenis, klase – NACE kodu 4 zīmju līmenis), katrā pozīcijā fiksējot darbību ar vislielāko pievienoto vērtību (vai citu aizstājošo kritēriju):

* identificē sadaļu, kurai ir vislielākā pievienotās vērtības daļa;
* sadaļas ietvaros identificē nodaļu ar vislielāko pievienotās vērtības īpatsvaru šajā sadaļā;
* nodaļas ietvaros identificē grupu ar vislielāko pievienotās vērtības īpatsvaru šajā nodaļā;
* šīs grupas ietvaros identificē klasi ar vislielāko pievienotās vērtības īpatsvaru šajā grupā.

Papildus tam, piemērojot šo metodi, svarīgi nodrošināt saskaņotību ar pasaules klasifikāciju ISIC (Starptautiskā standartizēto visu ekonomiskās darbības veidu klasifikācija), kā arī ņemt vērā izņēmuma gadījumus, pielāgojot tos īpaši atsevišķām nozarēm (G sadaļai „Vairumtirdzniecība un mazumtirdzniecība”).

Vienības bieži vien maina savu galveno darbības veidu uzreiz vai pakāpeniski laika gaitā, sezonālu faktoru ietekmē vai pēc uzņēmuma vadības lēmuma dažādot sortimentu. Lai gan visi šie gadījumi izraisa nepieciešamību aktualizēt vienības pamatdarbību, pārāk biežas tās maiņas izraisa neatbilstību starp īstermiņa (mēneša un ceturkšņa) un ilgtermiņa statistiku (gada), būtiski apgrūtinot tās interpretāciju. Ja vienība veic divas darbības, no kurām katra veido apmēram 50% no pievienotās vērtības, CSP savā praksē piemēro “stabilitātes likumu”. Saskaņā ar šo likumu, pamatdarbības veids būtu jāmaina, ja pašreizējā pamatdarbība veidojusi mazāk par 50% no pievienotās vērtības vismaz divus gadus pēc kārtas. CSP savā darbā cenšas ievērot „stabilitātes likumu”, lai izvairītos no pārāk biežām NACE kodu maiņām, kas neatspoguļo būtiskas izmaiņas ekonomiskajā realitātē, t.i., saglabāt esošo NACE kodu un sekot turpmākajai uzņēmuma saimnieciskās darbības attīstībai.

Kopumā secināms, ka, izmantojot iepriekš minētās metodes, iegūtās informācijas apjoms ir pietiekams tikai statistisko uzdevumu izpildei.

Lai uzzinātu citu valstu pieredzi un praksi NACE reģistrēšanā jaundibinātajiem uzņēmumiem, CSP aptaujāja 30 Eiropas valstis, uzdodot jautājumu par to, kura iestāde valstī ir atbildīga par darbības veida piešķiršanu jaunajiem uzņēmumiem, saskaņā ar NACE klasifikāciju.

CSP saņēma informāciju no 19 valstīm un tā liecina, ka 10 valstīs (Igaunija, Nīderlande, Francija, Malta, Ungārija, Norvēģija, Spānija, Polija, Portugāle, Rumānija) pirmie sākotnējo NACE kodu fiksē administratīvie reģistri, t.sk. Uzņēmumu reģistrs, Komercreģistrs, 4 valstīs – nodokļu/ieņēmumu dienesti (Zviedrija, Grieķija, Īrija, Somija), bet 5 valstīs (Vācija, Lietuva, Luksemburga, Kipra, Šveice) statistikas iestāde, papildus kā būtisku datu avotu izmantojot administratīvos reģistrus. Jāatzīmē, ka atsevišķās valstīs (Somija, Vācija, Kipra, Zviedrija, Ungārija, Nīderlande, Šveice, Grieķija), paralēli administratīvajiem reģistriem, NACE kods tiek fiksēts arī nodokļu iestādēs, citās iestādēs un reģistros. Būtiski ir tas, ka šajās valstīs notiek regulāra, operatīva (dienas vai divu dienu laikā pēc reģistrēšanās fakta vai tiešsaistē) datu apmaiņa starp iesaistītajām iestādēm, kas nodrošina visas ieinteresētās puses ar aktuālu NACE kodu.

**Pamatdarbības veida (NACE koda) noteikšanas administratīvie avoti un izmantošana nodokļu administrēšanas nolūkiem**

Atbilstoši pašlaik spēkā esošajam normatīvajam regulējumam fiziskās un juridiskās personas, kuras veic saimniecisko darbību, informāciju par to pamatdarbības veidu sniedz VID šādā veidā:

* iesniedzot gada pārskatu – atbilstoši Gada pārskatu likuma 61.pantam gada pārskatā norāda ziņas par pamatdarbības veidiem (galvenajiem saimnieciskās darbības veidiem), norādot nosaukumu un kodu atbilstoši NACE klasifikācijai; iesniedzot gada ienākumu deklarācijas D3 vai D31 pielikumu, kuru veidlapas formu un saturu nosaka 2012.gada 21.augusta Ministru kabineta noteikumu Nr.568 „Noteikumi par iedzīvotāju ienākuma nodokļa deklarācijām un to aizpildīšanas kārtību” 1.pielikums;
* iesniedzot veidlapu „Iesniegums reģistrācijai VID pievienotās vērtības nodokļa maksātāju reģistrā”, kuras formu un saturu nosaka 2013.gada 3.janvāra Ministru kabineta noteikumu Nr.17 „Pievienotās vērtības nodokļa likuma normu piemērošanas kārtība un atsevišķas prasības pievienotās vērtības nodokļa maksāšanai un administrēšanai” 2.pielikums;
* iesniedzot veidlapu „Nodokļu maksātāja (fiziskās personas) reģistrācijas lapa”, kuras formu un saturu nosaka 2001. gada 27. marta Ministru kabineta noteikumu Nr.150 „Noteikumi par nodokļu maksātāju un nodokļu maksātāju struktūrvienību reģistrāciju Valsts ieņēmumu dienestā” 1.pielikums;
* iesniedzot veidlapu „Nodokļu maksātāja (juridiskās vai citas personas) ziņojums par izmaiņām reģistrācijas lapā” vai „Nodokļu maksātāja (fiziskās personas) ziņojums par izmaiņām reģistrācijas lapā”, kuras formu un saturu nosaka 2001. gada 27. marta Ministru kabineta noteikumu Nr.150 „Noteikumi par nodokļu maksātāju un nodokļu maksātāju struktūrvienību reģistrāciju Valsts ieņēmumu dienestā” 4. un 5.pielikums;
* iesniedzot uzņēmumu ienākuma nodokļa deklarāciju – atbilstoši 2011.gada 20.decembra Ministru kabineta noteikumu Nr.981 „Noteikumi par uzņēmumu ienākuma nodokļa taksācijas perioda deklarāciju un avansa maksājumu aprēķinu” 4.1.apakšpunktam deklarāciju aizpilda, sadaļā „Nozare NACE 2.red.” norāda tos saimnieciskās darbības veidus, kuru apgrozījuma īpatsvars nodokļa maksātāja saimnieciskajā darbībā ir vislielākais.

Iepriekš minētais norāda, ka VID nodokļu administrēšanas funkciju izpildē pārsvarā izmanto informāciju par nodokļu maksātāju pamatdarbības veidiem, kas tiek noteikti uz apgrozījuma metodes pamata.

Tādējādi jau pašlaik pastāv iespēja, ka vienai un tai pašai personai tiek noteikti dažādi pamatdarbības veidi pēc NACE klasifikācijas, proti, pēc apgrozījuma metodes noteiktais pamatdarbības veids (nodokļu administrēšanas vajadzībām) un pēc pievienotās vērtības metodes noteiktais pamatdarbības veids (statistikas vajadzībām), ja ir iespējams izmantot pievienotās vērtības metodi.

Jāatzīmē, ka nevienā normatīvajā aktā nav noteikts nodokļu maksātāju pienākums kārtot grāmatvedības uzskaiti sadalījumā pa darbības veidiem, kas ir par pamatu objektīvai iespējai noteikt pievienotās vērtības sadalījumu pa darbības veidiem. Izņemot gadījumus, kas noteikts Gada pārskatu likuma 48.panta trešajā daļā – zemnieku un zvejnieku saimniecība, komercsabiedrība, kooperatīvā sabiedrība, individuālais uzņēmums, kas nodarbojas ar lauksaimniecisko ražošanu un saņem valsts atbalstu lauksaimniecībai vai Eiropas Savienības atbalstu lauksaimniecībai un lauku attīstībai vai piemēro uzņēmumu ienākuma nodokļa atlaidi nodokļa maksātājiem, kas veic lauksaimniecisko darbību, gada pārskata pielikumā atsevišķi norāda ieņēmumus no lauksaimnieciskās darbības, kuri iekļauti peļņas vai zaudējumu aprēķina neto apgrozījumā. Tādējādi praksē lielākoties nodokļu maksātāji NACE kodu norāda, ņemot vērā ieņēmumus no katra darbības veida, t.i., kā pamatdarbības veidu norādot to, kurā ieņēmumi ir vislielākie.

Uzņēmums, ievērojot Gada pārskatu likuma 66.pantā noteikto, sagatavoto gada pārskatu iesniedz VID. Pēc tam VID šo informāciju nosūta Uzņēmumu reģistram (turpmāk – UR) – gada pārskats un tam pievienojamie dokumenti lietā glabājas tikai elektroniskā formā (papildus *Latvijas Vēstnesī* publicē paziņojumu, ka minētā informācija pieejama UR). Līdz ar to informācija par uzņēmuma pamatdarbības veidu ir pieejama ne tikai VID, bet arī UR, kā arī trešajām pusēm pēc informācijas pieprasījuma sagatavošanas.

Saskaņā ar likuma „Par nodokļiem un nodevām” 23.panta astoto daļu, nodokļu administrācija, aprēķinot nodokļu maksājumu apmēru, izmanto savā rīcībā esošo informāciju par nedeklarētiem ienākumiem, par nodokļa maksātāja darbību, pārbaudāmajā taksācijas periodā veiktajiem darījumiem, darījumiem, kuri, nosakot nodokļu maksājumu apmēru, nav ņemti vērā vai uzrādīti nepilnīgi, kā arī informāciju par kredītiestādēs esošajiem kontiem un noguldījumiem, vērtspapīru kontiem un nodokļu maksātājam piederošām kapitāla daļām kapitālsabiedrībās, apkopotiem attiecīgā saimnieciskās darbības veida sabiedrību saimniecisko darbību raksturojošiem rādītājiem. Šī informācija bez maksas saņemama no:

* izziņas, prokuratūras un tiesu iestādēm;
* ārvalstu nodokļu administrācijām vai citām kompetentām ārvalstu iestādēm, ja attiecīgas vienošanās to paredz;
* citām fiziskajām un juridiskajām personām (arī pēc to pārbaudēm);
* Centrālās statistikas pārvaldes – par attiecīgā saimnieciskās darbības veida komercsabiedrību, kooperatīvo sabiedrību vai citu privāto tiesību juridisko personu saimniecisko darbību raksturojošiem rādītājiem;
* Latvijas Republikas reģistru iestādēm un citiem valsts informācijas sistēmu turētājiem (to skaitā UR, Ceļu satiksmes drošības direkcijas, Valsts zemes dienesta un citiem valsts reģistriem).

Jāatzīmē, ka CSP apkopo informāciju par saimniecisko darbību raksturojošiem rādītājiem nevis konkrētu juridisko personu griezumā, bet gan sadalījumā pa darbības veidiem pēc NACE klasifikācijas.

Turklāt atbilstoši likuma „Par nodokļiem un nodevām” 23.2 panta ceturtās daļas 3.punktam, ja nodokļu maksātāja norādītā darījuma cena (vērtība) neatbilst tirgus cenai (vērtībai), nodokļu administrācija, veicot nodokļu revīziju (auditu), pamatojas uz darījuma tirgus cenu (vērtību) attiecīgajā laika posmā, kuru nosaka, ņemot vērā jebkuru no šādiem faktoriem aprēķināto darījuma pašizmaksu (izdevumu kalkulāciju), pieskaitot tai CSP izveidotās informācijas bāzes attiecīgās nozares vidējo rentabilitātes rādītāju, bet, ja šādas informācijas nav, – nodokļu administrācijas izveidotās informācijas bāzes attiecīgās nozares vidējo rentabilitātes rādītāju.

Tādējādi jumta likums nodokļu jomā – likums „Par nodokļiem un nodevām” nosaka VID par pienākumu savu funkciju nodrošināšanai izmantot CSP informācijas bāzes datus par attiecīgās nozares rādītājiem, kuru aprēķini balstās uz informāciju par pamatdarbības veidiem pēc NACE klasifikācijas.

Saskaņā ar likuma „Par nodokļiem un nodevām” 18.panta pirmās daļas 20.punktu viens no VID kā nodokļu administrācijas pienākumiem ir atbilstoši iekšzemes nodokļu maksātāju iesniegtajām nodokļu deklarācijām un NACE 2.red. klasifikācijas divu zīmju līmenim apkopot un nodrošināt publiski pieejamu informāciju:

1. par iekšzemes nodokļu maksātāju – darba devēju – nodarbināto darba ņēmēju mēneša vidējiem darba ienākumiem vismaz pirmajos trijos gada ceturkšņos pēdējo četru gada ceturkšņu periodā;
2. par to, cik liela ir valstī vidējā viena divpadsmitā daļa no to fizisko personu deklarētā gada apliekamā ienākuma no saimnieciskās darbības, kuras ir reģistrētas kā saimnieciskās darbības veicējas un nenodarbina citas personas.

Līdz ar to jānorāda, ka šādu VID apkopoto informāciju izmanto vairākas iestādes savu funkciju izpildei un atsauce uz šīs informācijas izmantošanu ir iekļauta arī citu normatīvo aktu normās, kuras tiešā vai netiešā veidā ir vērstas uz godīgās konkurences nodrošināšanu valstī, ēnu ekonomikas ierobežošanu un godprātīgās nodokļu nomaksas veicināšanu, piemēram, 2012.gada 26.jūnija Ministru kabineta noteikumos Nr.459 „Noteikumi par Padziļinātās sadarbības programmas darbību” minētajos pamatkritērijos nodokļu maksātāja iekļaušanai Padziļinātās sadarbības programmā ir noteikts, ka nodokļu maksātāja saimnieciskās darbības finanšu rādītāji (saistību īpatsvars un apgrozījuma rentabilitāte) un darba ņēmēju mēneša vidējo darba ienākumu apmērs tiek salīdzināts ar attiecīgās tautsaimniecības nozares (atbilstoši NACE 2.redakcijas klasifikācijas divu zīmju līmenim) rādītājiem.

Jāatzīmē, ka līdz 2008.gadam informācija par uzņēmumu darbības veidu tika iekļauta UR reģistros kā atsevišķi sniedzamas informācijas saistība, reģistrējot uzņēmumu. Uzņēmumi, reģistrējot savu saimniecisko darbību, saskārās ar grūtībām identificēt plānotās saimnieciskās darbības veida noteikšanu NACE 4 zīmēs. UR praksē konstatēti gadījumi, kad pieredzes trūkuma dēļ uzņēmums norāda virkni ar NACE kodiem ar mērķi aptvert plašāku saimnieciskās darbības lauku un tādējādi novērst kļūdainas informācijas norādīšanu. Lēmums par saimnieciskās darbības veidu var tikt mainīts, kas uzņēmējam radīja ar komercdarbību saistītās informācijas aktualizēšanu saistītas izmaksas (valsts nodeva, publikācija *Latvijas Vēstnesī* u.c). Ievērojot augšminētos apsvērumus, minētā prasība tika atcelta, veicot attiecīgos grozījumus Komerclikumā.

Saskaņā ar Komerclikuma 144.panta otrās daļas 4.punktu ir noteikts vienīgais izņēmums, kad ir jānorāda informācija par galvenajiem komercdarbības veidiem – dibinot akciju sabiedrību, minēto informāciju norāda statūtos.

**NACE kodu lietotāju problēmas un to risinājuma izvērtējums**

Kopumā secināms, ka NACE koda noteicošā pielietošanas joma ir statistika, kurā esošais normatīvais regulējums ir pietiekams un pielietošanas prakse ir atbilstoša. Savukārt NACE pielietojums ir problemātiskāks tādās specifiskās jomās kā, piemēram, nodokļu administrēšana un ēnu ekonomikas ierobežošana, kur ir nepieciešamība operatīvi, ļoti pamatoti un precīzi definēt vai pārbaudīt konkrētā brīdī uzņēmuma piederību kādai nozarei.

Tieši šajās jomās jāsaskaras ar gadījumiem, kad pastāv problēmas ar uzņēmuma pamatdarbības NACE koda noteikšanu konkrētā brīdī vai apzinātu maldināšanu. Nav noteikts pienākums uzņēmumam nodrošināt šo atbilstību, to aktualizējot. Tāpat nav noteikts ierobežojums, cik bieži uzņēmumi drīkst mainīt pamatdarbības veidu, proti, vai pamatdarbības veidu drīkst mainīt tikai iestājoties objektīviem apstākļiem vai arī bez atbilstoša pamatojuma.

Tendence mainīt pamatdarbības veidu (NACE kodu) bez acīmredzamiem iemesliem bija vērojama Publisko iepirkumu likuma 39.panta pirmās daļas 6., 7., 8. un 9.punkta darbības laikā, tāpat tā ir vērojama arī pašlaik Padziļinātās sadarbības programmas darbības ietvaros, jo atbilstoši 2012.gada 26.jūnija Ministru kabineta noteikumos Nr.459 „Noteikumi par Padziļinātās sadarbības programmas darbību” noteiktajam uzņēmuma rādītāji tiek salīdzināti ar vidējiem rādītājiem attiecīgajā tautsaimniecības nozarē atbilstoši NACE 2.redakcijas klasifikācijas divu zīmju līmenim. Līdz ar to uzņēmumi var bez ierobežojuma izvēlēties tiem izdevīgāko pamatdarbības nozari, kurā ir zemāki vidējie rādītāji, lai klasificētos dalībai Padziļinātās sadarbības programmā.

Lai risinātu konstatētos problēmjautājumus, izskatīta šāda risinājuma ieviešana – atjaunot iepriekšējo praksi uzņēmumam, reģistrējoties UR, deklarēt savas pamatdarbības un sekundārās darbības NACE kodus. Vienlaicīgi administratīvi tiktu noteikts, ka uzņēmums ir atbildīgs par iepriekš deklarētā NACE koda atbilstību realitātei.

Risinājuma izskatīšanas gaitā tika konstatēti šādi riski.

Norādāms, ka pamatdarbības noteikšana NACE kodu 4 zīmju līmenī un to aktualizēšana satur administratīvu slogu uzņēmējiem, jo ir pietiekami komplicēta. Visbiežāk uzņēmuma darbība aptver vairākas nozares. Pamatdarbības NACE kodu noteikšanai 4 zīmēs, kā iepriekš minēts, CSP izmanto metodoloģiju, kuru pats uzņēmums visdrīzāk var nepārzināt, piemēram, veicot papildu analīzi par aizstājošajiem kritērijiem.

Ņemot vērā uzņēmuma darbības iespējas attīstīt uzņēmējdarbību dažādās jomās, no kurām uzņēmums var gūt vienlīdz lielu peļņu, neatkarīgi no darbinieku skaita vai noslodzes un citiem rādītājiem, uzņēmējam būs problemātiski, laikietilpīgi (biežāk kā reizi gadā) un ar papildu izmaksām norādīt pamatdarbības veidu NACE kodu 4 zīmēs.

Nav pamatota uzņēmuma pamatdarbības NACE kodu noteikšana uzņēmuma dibināšanas stadijā. Ja uzņēmumā nav apgrozījuma, darbinieku, un uzņēmums vēl pēta tirgus nišas, kurās tas plāno darboties, kam pakārtota arī pamatdarbības un sekundārās darbības izvēle, NACE kodu noteikšana nav iespējama un lietderīga uzņēmumu dibināšanas stadijā. Šeit jāatzīmē, ka arī šobrīd informācija par jaunreģistrēto uzņēmumu pamatdarbības NACE kodu, kas ir CSP rīcībā, nav balstīta uz pievienotās vērtības metodi, jo tā tiek iegūta no VID datu bāzes, kurā savukārt tiek izmantoti dati no šo uzņēmumu iesniegtajām veidlapām „Iesniegums reģistrācijai VID pievienotās vērtības nodokļa maksātāju reģistrā”, kuras pārsvarā VID tiek iesniegtas uzreiz vai drīz pēc reģistrācijas UR.

Ņemot vērā, ka uzņēmuma pamatdarbības veids var vairāk kārt mainīties gada laikā, uzņēmējam būs nepieciešams segt izdevumus (valsts nodevas), kas saistāmi ar minētās informācijas iesniegšanu Komercreģistrā un to publicēšanu *Latvijas vēstnesī*. Tas prasītu arī UR strādājošo darbinieku kapacitātes palielināšanu un izmaksas budžetam.

NACE kodu noteikšana uzņēmumu dibināšanas brīdī ietekmēs ne tikai uzņēmējdarbības uzsākšanas vieglumu, administratīvo procedūru skaitu, ilgumu un izmaksas, bet arī ietekmēs Latvijas starptautisko novērtējumu *Doing Business* pētījumā. Latvijas stratēģiskais mērķis ir uzņēmējdarbībai labvēlīga un konkurētspējīga vide. NACE kodu noteikšana tiks traktēta kā papildu administratīvo slogu radoša prasība. Jāatzīmē, ka jau šobrīd Latvija *Doing Business 2013* uzņēmējdarbības uzsākšanas rādītājā ir zaudējusi 9 pozīcijas – no 50.vietas uz 59.vietu, salīdzinoši ar gadu iepriekš. Līdz ar to nav pieļaujama papildu prasību noteikšana.

Vēršam uzmanību, ka Koncepcijas par vienotu institucionālo vienību un saimnieciskās darbības veicēju reģistrāciju izstrādes laikā tika izskatīts jautājums par NACE kodu noteikšanu Komercreģistrā. Tieslietu ministrijas darba grupā un saskaņošanas sanāksmēs tika nolems, ka minētais jautājums nav risināms Komercreģistra ietvaros, jo lēmums par uzņēmuma darbības jomu ir saistāms ar pēc fakta konstatācijas brīdi, kad uzņēmums jau ir veicis saimniecisko darbību 1 - 2 gadu ietvaros. Līdz ar to minētais apsekojums ir veicams VID ietvaros, ņemot vērā uzņēmumu sniegto informāciju gada pārskatos.

Nav attaisnojama administratīvo sankciju noteikšana, ņemot vērā norādīto risku pamatdarbības veida precīzai norādei un specifisko izmantoto metodoloģiju. Nav pieļaujams, ka uzņēmējs tiek ierobežots saimnieciskās darbības īstenošanai, ja uzņēmējs ir norādījis vienu kodu, bet tā darbība ir plašāka.

Atzīmējams, ka pamatdarbības veida noteikšana NACE 4 zīmju līmenī statistikas vajadzībām nav izmantojama secinājumu veikšanai par darbinieku izmaksātajām algām vai ēnu ekonomikas īpatsvaram, bet gan datu salīdzināšanai, piemēram, kā jau šobrīd to nosaka likuma „Par nodokļiem un nodevām” 23.2 panta ceturtās daļas 3.punkts.

Nodokļu administrēšanas procesā, kā arī likuma „Par nodokļiem un nodevām” 18.panta pirmās daļas 20.punktā noteikto nodokļu administrācijas pienākumu izpildes nodrošināšanai, VID rīcībā jābūt aktuālai informācijai par nodokļu maksātāju pamatdarbības veidu atbilstoši NACE klasifikācijai. Tā kā CSP atbilstoši Eiropas Savienības un Latvijas normatīvajiem aktiem apkopo informāciju tikai statistikas vajadzībām, tad informācijas apkopošana par nodokļu maksātāju pamatdarbības veidiem atbilstoši NACE klasifikācijai, kas nepieciešama nodokļu administrēšanas vajadzībām (kā arī ēnu ekonomikas un krāpniecības ierobežošanas vajadzībām), būtu jānosaka šīs jomas reglamentējošajos normatīvajos aktos, turklāt tajos paredzot pienākumu pašam nodokļu maksātājam noteikt savas pamatdarbības veidu.

Nodokļu jomu reglamentējošos normatīvajos aktos būtu jānosaka VID pienākums uzturēt un aktualizēt informāciju par nodokļu maksātāju pamatdarbības veidu atbilstoši NACE klasifikācijai, kā arī pamatprincipi personas pamatdarbības veida pēc NACE klasifikācijas noteikšanai (par pamatdarbības veidu būtu uzskatāms darbības veids ar vislielāko īpatsvaru kopējā apgrozījumā, savukārt, ja personai bijuši atšķirīgi darbības veidi, tad par pamatdarbību uzskatāms darbības veids ar vislielāko īpatsvaru kopējā apgrozījumā). Informācija par personas pamatdarbības veidu nodokļu administrēšanas vajadzībām tiktu aktualizēta vienreiz gadā pēc gada pārskata (juridiskajām personām) vai gada ienākumu deklarācijas iesniegšanas (fiziskajām personām). Jaunreģistrētām juridiskajām personām, kuras tiek reģistrētas UR, pamatdarbības veids pēc NACE klasifikācijas būtu nosakāms, pamatojoties uz veidlapā „Iesniegums reģistrācijai VID pievienotās vērtības nodokļa maksātāju reģistrā” norādīto informāciju par personas pamatdarbības veidu. Savukārt jaunreģistrētajām juridiskajām personām, kuras ir reģistrētas UR un nav reģistrētas VID pievienotās vērtības nodokļa maksātāju reģistrā, pirmajā darbības gadā netiktu noteikts pamatdarbības veids nodokļu administrēšanas vajadzībām, bet tas tiktu noteikts, pamatojoties uz gada pārskata vai gada ienākuma deklarācijas datiem par personas darbības pirmo taksācijas periodu. Jaunreģistrētajām fiziskajām personām – saimnieciskās darbības veicējām pamatdarbības veids pēc NACE klasifikācijas būtu nosakāms, pamatojoties uz veidlapā „Nodokļu maksātāja (fiziskās personas) reģistrācijas lapa” (2001.gada 27.marta MK noteikumu Nr.150 „Noteikumi par nodokļu maksātāju un nodokļu maksātāju struktūrvienību reģistrāciju Valsts ieņēmumu dienestā” 1.pielikums) norādīto informāciju par personas darbības veidu.

**Turpmākā rīcība**

Ņemot vērā veikto izvērtējumu, secināms, ka esošais regulējums ir atbilstošs, lai noteiktu uzņēmumu pamatdarbības veidu tikai statistikas jomas vajadzībām. Līdz ar to ir nepieciešams veikt papildu grozījumus normatīvajos aktos NACE 4 zīmēs lietošanas regulēšanai, lai noteiktu saimnieciskās darbības pamatdarbības veidu arī citu valsts pārvaldes jomu vajadzībām un nodokļu administrēšanas vajadzībām.

Finanšu ministrijai ir jāizstrādā grozījumi attiecīgajos normatīvajos aktos līdz 2013.gada 31.augustam.

Ministru kabineta 2012.gada 18.septembra sēdes protokola Nr.52 3.§ „Informatīvais ziņojums "Par Valsts ieņēmumu dienesta un Valsts darba inspekcijas paveikto ēnu ekonomikas un nelegālās nodarbinātības apkarošanā un priekšlikumi darbības efektivizēšanai"” 4.punktu ir atzīstams par izpildītu.

Ekonomikas ministrs D.Pavļuts

Vīza: Valsts sekretārs J.Pūce

19.03.2013.   
  
Ušpelis  
67013164, [Janis.Uspelis@em.gov.lv](mailto:Janis.Uspelis@em.gov.lv)